Tone Thiis Schjetne i et atelier i Paris, i arbeid med *Go'dagen* i flere utgaver og størrelserTrondheims utgave av Go'dagen. Nidarosdomen i bakgrunnen*Kånå* i Stavanger har fått en litt bortgjemt plass, etter flyttingen fra torvet
**Go'dagen** er en skulptur av billedhugger Tone Thiis Schjetne. Den er totalt ca 175 cm høy og støpt i bronse. Den ble laget i 1980 og finnes i to eksemplarer: En står i Stavanger og én i Trondheim.

I Trondheim står skulpturen like ved Torvet, og blir ofte kalt *Torgkona*. Stavanger fikk sin skulptur midt på 1980-tallet. I forbindelse med Stavanger Festdager 1983 ble flere verk av ulike billedhuggere utstilt i Bjergstedparken. *Go'dagen* var en av disse skulpturene. Flere i Stavanger ønsket å beholde skulpturen, som de allerede hadde gitt kjælenavnet *Kånå*, da utstillingen var over. Dette ble gjort mulig gjennom en kroneruling blant næringsdrivende i sentrum og byens øvrige befolkning.

Kånå ble satt opp på torget i Stavanger og sto der i rundt 20 år. I midten av januar 2005, i forbindelse med byggingen av Tusenårsstedet, ble hun flyttet til Lille Sølvbergtorget, midt i den gamle delen av sentrum.

Trondheim kommune kjøpte sin utgave av Go'dagen noe senere enn Stavanger. Hun står oppstilt rett utenfor der hvor byens turistkontor tidligere lå, like ved torget. 

En liten statuett-utgave av Go'dagen deles ut til mottagerne av Trondheim kommunes kulturpris.

Modellen til Go'dagen var Anna Kornelia Holm, en kvinne fra Skjervøy i Troms, som kom til Trondheim som ung pike for å arbeide som hushjelp. Hun arbeidet aldri som torgkone, selv om enkelte har trodd det, fordi skulpturen av og til blir kalt **Torgkona**. Etter krigen var Anna Holm pensjonist og tilbrakte mye av sin tid på torget i Trondheim, eller hun satt på en benk ved Nidarosdomen. Alle som hilste, fikk et blidt «Go'dagen» til svar. Tone Thiis Schjetne hadde lagt merke til kona som gikk rundt og hilste på folk. Hun fikk lyst til å lage en studie av henne og i 1957 satt Anna Holm modell for henne. Holm skal også ha sittet modell for Tone Thiis Schjetnes mor, kunstneren Greta Thiis.

Da Schjetne rundt 1980 ønsket å lage en stor skulptur av kona, tok hun med den lille skulpturen som modell og reiste til Paris for å realisere dette. Resultatet ble Go'dagen.

Referanser
----------

1. ↑  *Skulptur i Stavanger*. Stavanger kommune. 1999. s. 68. ISBN 82-995171-0-9.
2. 1 2  Grønli, Anne; Fredriksen, Grethe Britt (2001). Thue, Stein, red. *Skulpturguiden for Trondheim*. Tapir. s. 50. ISBN 82-519-1665-8.
3. ↑  Stavanger 1999, s. 68. sfn error: no target: CITEREFStavanger1999 (help)
4. ↑  Nerheim, Ole S. (2009) «Skulpturinspektør – en annerledes sommerjobb». *Rogalands Avis*, 26.06.2009, s. 32
5. 1 2  En kort biografi over Anna Holm, bl.a. med et foto som viser portrettlikheten med Go'dagen Arkivert 7. august 2016 hos Wayback Machine. Besøkt 2012-03-12
6. 1 2  Bendiksen, Sveinung (2005) «Trønderen 'Kånå' flyttes fra Torget.» *Stavanger Aftenblad*, 06.01.2005, s. 52
7. ↑  Nordstrand, Jan (2002) «Byhistorie bak bunkersmurer». *Adresseavisen*, 29.01.2002, s. 6
8. ↑  Leirdal, Kristofer og Arne Gunnarsjaa (red.) *Billedhuggeren Tone Thiis Schjetne*, s. 72–73. Trondheim, Tapir, 2003. ISBN 82-519-1917-7